Rijeka, 27. travnja 2021.g.

**NAJAVA DOGAĐANJA**

**VIDEO VODSTVO IZLOŽBOM „51000 BALTHAZARGRAD“**

**OD SRIJEDE NA YOUTUBE KANALU RIJEKA 2020**

**U srijedu, 28. travnja 2021.g. u 12.00 sati, u sklopu završnice programa Europske prijestolnice kulture,** [**na YouTube kanalu Rijeke 2020**](https://www.youtube.com/watch?v=dezeEj6dS1E) **bit će objavljeno video vodstvo izložbom „51000 Balthazargrad“, koja je od listopada 2020. pa do veljače 2021. godine bila postavljena u riječkom Muzeju moderne i suvremene umjetnosti i koju je u tom periodu razgledalo više od 12 tisuća posjetitelja.**

Izložba „51000 Balthazargrad“ na atraktivan je, zabavan i interaktivan način ispričala **priču o nastanku animiranog genija profesora Balthazara, o mnogim slojevima koji se otkrivaju gledajući njegove dogodovštine, o međunarodnom uspjehu, priznanjima i utjecaju ovog animiranog serijala** u kontekstu vremena u kojem živimo.

**RIJEKA 2020 odlučila je ovjekovječiti postav izložbe u formi edukativnog video vodstva izložbom, kojim vode djeca, uz glas naratora Damira Orlića. Video vodstvo prilagođeno je tako djeci, ali i odraslima, i vodi gledatelje fizičkim postavom izložbe, kroz prostorije More, Rijeka, Grad i Svemir.**

Video je nastao u produkciji riječkog studija **Filmerija**, dok je za ton videa korišteno audio vodstvo nastalo u produkciji **MMSU Rijeka** i **Radija Roža** koje je pak korišteno u trenutku kada zbog epidemiološke situacije nije postojala mogućnost održavanja vodstava u samom prostoru MMSU-a.

Kustos izložbe bio je **Željko Luketić,** a autorstvo dizajna postava i vizualnog identiteta izložbe potpisuje studio **Brigada** iz Zagreba. Arhivska građa korištena za izložbu u vlasništvu je Zagreb filma.

Podsjetimo, naziv i sadržaj izložbe „51000 Balthazargrad“ inspiriran je činjenicom da je upravo Rijeka svojim izgledom i atmosferom poslužila scenografu Zlatku Boureku kao inspiracija za crtanje Balthazargrada u kojem dobri profesor živi i smišlja svoje izume rješavajući tako probleme svojih sugrađana. Riječ je o najvećoj izložbi posvećenoj animiranom geniju Profesoru Balthazaru ikada, koja je organizirana u produkciji programa Dječja kuća Rijeke 2020, čije se vrijednosti poput nenasilja, solidarnosti, participacije, neobičnosti i kreativnog pristupa pri rješavanju problema podudaraju s vrijednostima koje proizlaze iz slavnog animiranog serijala te Muzeja moderne i suvremene umjetnosti, uz podršku i suradnju brojnih partnera i prijatelja, od kojih valja istaknuti Zagreb film koji je ustupio svu arhivsku građu za potrebe izložbe.

Unaprijed zahvaljujem na objavi najave.

Lena Stojiljković  
Odnosi s medijima, Rijeka 2020  
[lena.stojiljkovic@rijeka2020.eu](mailto:lena.stojiljkovic@rijeka2020.eu)  
Mob: +385 91 612 63 42